Preşedintele PNL, Nicolae Ciucă, a transmis că nu s-a luat încă o decizie în ceea ce privește comasarea alegerilor europarlamentare cu localele, dar că e adevărat că se discută în coaliție toate ipotezele în privința acestei comasări, informează Agerpres.
„Nu s-a discutat şi nu s-a decis în coaliţie, decisiv, comasarea alegerilor europarlamentare cu cele locale şi nici calendarul până la sfârşitul anului pe alegerile din 2024. Ca atare, după ce vom avea o decizie în acest sens vom comunica fără niciun fel de problemă”, a precizat Nicolae Ciucă, la sediul PNL.
Ciucă a fost întrebat dacă e posibil ca PNL să susţină un candidat din partea PSD la Preşedinţie sau exclude acest lucru.
„În primul rând, trebuie să respectăm votul cetăţenilor şi ca atare este absolut necesar să menţionăm că funcţia de preşedinte trebuie să reprezinte expresia voinţei poporului”.
Preşedintele PNL a mai fost întrebat și dacă există varianta privind comasarea localelor cu prezidenţiale. Nicoale Ciucă a spus că ar putea fi o opţiune.
„Discutăm toate ipotezele”, a adăugat Nicolae Ciucă.
Joi are loc, la Palatul Victoria, ședința unde liderii coaliţiei discută cu privire la o decizie în ceea ce privește comasarea alegerilor.